Մարիան Մասնի

**Մարիան Մասնի** (, ), չեխոսլովակ ֆուտբոլիստ, որը խաղացել է աջ կիսապաշտպանի և հարձակվողի դիրքերում։

## Կարիերա
### Ակումբային
Մարիան Մասնին Տրենչինի «Եդնոտայի» սան է, 1969-1971 թվականներին խաղացել է «Դուկլեում» (Բանսկա-Բիստրիցա), որից հետո դարձել է «Սլովանի» խաղացող։ Բրատիսլավայի ակումբի կապույտ-սպիտակ մարզաշապիկով Մասնին անցկացրել է 12 մրցաշրջան՝ խաղալով 318 խաղ և խփելով 97 գոլ, երկու անգամ հաղթելով Չեխոսլովակիայի առաջնությունում և գավաթում։ Լինելով բավականին արդյունավետ ֆուտբոլիստ՝ Մարիան Մասնին 1980/81 մրցաշրջանում դարձել է Չեխոսլովակիայի առաջնության լավագույն ռմբարկու։ 1983 թվականի գարնանը Մասնին խաղացել է ավստրիական «Նոյզիդլ-ԱՄ-Զեում», սակայն շուտով վերադարձել է Բրատիսլավա, երկու մրցաշրջան խաղացել «Պետրժալկայի» կազմում։  Ավարտել է կարիերան Ավստրիայում՝ «Մենխհոֆ» ակումբում, հետագայում այնտեղ աշխատել է որպես մարզիչ։

### Հավաքականում
Մարիան Մասնին 1974-1982 թվականներին խաղացել է Չեխոսլովակիայի հավաքականում։ Ազգային թիմում առաջին հանդիպումն անցկացրել է 1974 թվականի սեպտեմբերի 25-ին, մրցակիցը ԳԴՀ հավաքականն էր․ Չեխոսլովակիան հաղթել է 3:1 հաշվով։ 1976 թվականի Եվրոպայի հաղթական առաջնությունում Մասնին երկու հանդիպումներն էլ անցկացրել է առանց փոխարինման։ Եզրափակչում հաղթողին որոշելու համար առաջին անգամ անցկացվել է հետխաղյա 11-մետրանոց հարվածաշար, առաջին 11-մետրանոց հարվածը խփել է հենց Մասնին, նրա հարվածը ճշգրիտ է եղել։ Եզրափակիչ մրցաշարի արդյունքներով Մարիան Մասնին ընդգրկվել է խորհրդանշական հավաքականում։

Մասնին մասնակցել է նաև 1980 թվականի Եվրոպայի «բրոնզե» առաջնությանը, այնտեղ մասնակցել է բոլոր խաղերին, թեև մրցաշարը սկսել է պահեստայինների նստարանին։ Մարիան Մասնին երկու հանդիպում է անցկացրել նաև 1982 թվականին Իսպանիայում կայացած աշխարհի առաջնությունում, ընդ որում, 1982 թվականի հունիսի 24-ին Վալյադոլիդում Ֆրանսիայի հետ խաղը նրա համար վերջինն էր ազգային հավաքականի կազմում։ Չեխոսլովակիայի հավաքականի կազմում Մարիան Մասնին անցկացրել է 75 հանդիպում, խփել՝ 18 գոլ։ Չեխոսլովակիայի հավաքականի կազմում հանդիպումների քանակով զիջում է միայն Զդենեկ Նեհոդային և կիսում է երկրորդ տեղը Լադիսլավ Նովակի հետ։

## Ձեռքբերումներ
* Եվրոպայի չեմպիոն՝ 1976 
* Եվրոպայի առաջնության բրոնզե մեդալակիր՝ 1980
* Չեխոսլովակիայի չեմպիոն (2)՝ 1973/74, 1974/75
* Չեխոսլովակիայի գավաթակիր (2)՝ 1973/74, 1981/82
* Չեխոսլովակիայի առաջնության լավագույն ռմբարկու՝ 1980/81

## Անձնական կյանք
Մարիան Մասնիի ավագ եղբայրը՝ Վոյտեխ Մասնին, ֆուտբոլիստ է, որը խաղացել է «Եդնոտայում» (Տրենչին) և Չեխոսլովակիայի հավաքականում, որի կազմում դարձել է 1964 թվականի Մեխիկոյի օլիմպիական խաղերի արծաթե մեդալակիր։ Մարիան Մասնիի որդին՝ Մարիան Մասնի կրտսերը, ևս ֆուտբոլիստ է, որը հանդես է եկել Սլովակիայի ակումբների, այդ թվում՝ «Սլովանի», «Պետրժալկայի» և «Դուկլայի», ինչպես նաև ավստրիական «Մենխհոֆի» կազմում, այդ բոլոր ակումբներում նախկինում խաղացել է հայրը։ Երկար ժամանակ Մասնիի մտերիմ ընկերը Յան Շվեգլիկն էր՝ «Սլովանի» և ազգային հավաքականի գործընկերը։ Մարիան Մասնին կապ չի պահպանել ո՛չ իր եղբոր, ո՛չ էլ ընկերների հետ, երբեմն հեռախոսով խոսում էր որդու հետ։

## Ծանոթագրություններ

## Արտաքին հղումներ
* 
* 
* 

 
Կատեգորիա:Չեխ ֆուտբոլիստներ
Կատեգորիա:Չեխոսլովակիայի հավաքականի ֆուտբոլիստներ
Կատեգորիա:Սլովակ ֆուտբոլիստներ
Կատեգորիա:Ֆուտբոլի Եվրոպայի չեմպիոններ
Կատեգորիա:Ֆուտբոլի կիսապաշտպաններ
Կատեգորիա:Ֆուտբոլի հարձակվողներ
Կատեգորիա:Ֆուտբոլային մարզիչներ